b'\n_START_ARTICLE_\nKardinol\xc5\xb3 kolegijos dekanas\n_START_PARAGRAPH_\nKardinol\xc5\xb3 kolegijos dekanas (lot. Decanus Sacrum Cardinalium Collegium), kardinolas dekanas\xc2\xa0\xe2\x80\x93 \xc5\xa0ventosios Romos katalik\xc5\xb3 ba\xc5\xbeny\xc4\x8dios kardinol\xc5\xb3 susirinkimo, vadinamo Kardinol\xc5\xb3 kolegija, vadovas. Juo tampa kardinolas vyskupas, kur\xc4\xaf i\xc5\xa1renka kolegija, patvirtina popie\xc5\xbeius. Nesant Kolegijos dekano, \xc5\xa1ias pareigas u\xc5\xbeima subdekanas (lot. Subdecanus Sacri Collegii). Rinkim\xc5\xb3 teis\xc4\x99 turi kardinolai iki 80 met\xc5\xb3 am\xc5\xbeiaus._NEWLINE_Kolegijos dekanas negali tur\xc4\x97ti vald\xc5\xbeios kit\xc5\xb3 kardinol\xc5\xb3 at\xc5\xbevilgiu, jis yra \xe2\x80\x9epirmas tarp lygi\xc5\xb3\xe2\x80\x9c (lot. primi inter pares). Am\xc5\xbeiaus cenzas dekanui netaikomas, jis privalo po i\xc5\xa1rinkimo nuolat gyventi Romoje. Ypating\xc4\x85 svarb\xc4\x85 Kardinol\xc5\xb3 kolegijos dekano pareigos \xc4\xafgyja sedisvakansijos laikotarpiu\xc2\xa0\xe2\x80\x93 tarpuvaldyje iki naujojo Katalik\xc5\xb3 Ba\xc5\xbeny\xc4\x8dios vadovo i\xc5\xa1rinkimo. \xc5\xa0v. Romos Ba\xc5\xbeny\xc4\x8dios Kamerlengui tradici\xc5\xa1kai patvirtinus popie\xc5\xbeiaus mirt\xc4\xaf, kolegijos vadovas oficialiai informuoja u\xc5\xbesienio valstybi\xc5\xb3 diplomatus apie pontifiko mirt\xc4\xaf ir sukvie\xc4\x8dia kardinolus \xc4\xaf konklav\xc4\x85. Toliau vadovauja ba\xc5\xbeny\xc4\x8dios vadovo rinkimo proced\xc5\xabrai, o i\xc5\xa1rinkus nauj\xc4\x85j\xc4\xaf popie\xc5\xbei\xc5\xb3, kreipiasi \xc4\xaf j\xc4\xaf d\xc4\x97l sutikimo eiti \xc5\xa1ias pareigas ir naujojo vardo pasirinkimo._NEWLINE_Jei konklavos metu Kolegijos dekanui yra vir\xc5\xa1 80 met\xc5\xb3 (arba jis negali joje dalyvauti d\xc4\x97l kit\xc5\xb3 prie\xc5\xbeas\xc4\x8di\xc5\xb3), j\xc4\xaf konklavoje pavaduoja subdekanas. Jeigu jiems abiem \xc5\xa1iuo laikotarpiu yra vir\xc5\xa1 80 met\xc5\xb3\xc2\xa0\xe2\x80\x93 Kolegijos vadovo pareigas atlieka vyriausias pagal paskyrim\xc4\x85 kardinolas._NEWLINE_Nuo 2005\xc2\xa0m. Kardinol\xc5\xb3 kolegijai vadovauja dekanas And\xc5\xbeelas Sodanas (g. 1927\xc2\xa0m.).'